Heidi Støre

Heidi Elin Støre (født 4. juli 1963 i Sarpsborg) er en norsk tidligere fotballspiller. Hun er tidligere verdensmester og dobbelt europamester i fotball.

Heidi Støre debuterte på Sprint-Jeløy som 16-åring i 1979, og allerede året etter debuterte hun på landslaget. Støre markerte seg både på landslag og klubblag. Sistnevnte kom til finalen med Støre tre ganger på rad, men tapte alle tre. Ironisk nok var det først, og bare, da Støre dro til svenske Trolhättans IF at Sprint-Jeløy vant cupen, fire år på rad. Støre kom tilbake til Sprint-Jeløy i 1989, og med Støre vant de serien for første gang i 1990. Støre vant også serien med Sprint-Jeløy i 1993. 1994 ble den siste hele sesongen til Støre for Sprint-Jeløy. Året etter spilte Støre for Kolbotn i ett år i lagets første år i den øverste divisjonen.

Om Heidi Støre aldri vant cupen, vant hun mye med landslaget. Støre var med på landslaget som vant EM i 1987, og hun scoret vinnermålet i semifinalen. Hun vant også et uoffisielt VM i 1988 i Kina, og scoret to mål i mesterskapet, begge mot Australia.  I 1991 var hun med på det første offisielle VM, og kom på andreplass. I EM i 1993 vant Støre og landslaget, etter å ha kommet på andreplass to ganger på rad. Som resultat av hennes innsats, vant Støre Kniksens hederspris sammen med Even Pellerud på vegne av landslaget det året. Neste VM var det siste Støre var med på, 15 år etter debuten. Som kaptein vant Støre og landslaget gull, og ble dermed også offisielle verdensmestre. Året etter vant Støre bronse i OL i Atlanta. EM i fotball for kvinner 1997 ble Støres siste kamper for landslaget.

Etter VM dro Støre til Japan, der hun spilte for Nikko Securities Dream Girls med Linda Medalen, Agnete Carlsen, Hege Riise og Tone Haugen fram til 1999, da det japanske fotballforbundet forbød utlendinger i ligaen. Deretter la Støre opp som fotballspiller.  Enda Støre er født i Sarpsborg, er flere av hennes medaljer utstilt på Fredrikstad stadion. Støre fortsatte å jobbe tett opptil fotball, og etter å ha jobbet i Norges Fotballforbund (NFF) i flere år er hun fra 2012 leder for kvinnefotball i NFF.Heidi Støre ny sjef for kvinnefotballen . kvinnefotball.no (26. november 2012)

 Meritter 
Med landslaget
 VM-gull 1995
 VM-sølv 1991
 EM-gull 1987 og 1993
 EM-sølv 1989 og 1991
 Uoffisielt VM-gull 1988
 OL-bronse 1996

Med Sprint-Jeløy
 Serievinner 1990 og 1993
 Sølv i cupen 1982–1984

 Referanser 

 Eksterne lenker 


Kategori:Norske fotballspillere
Kategori:Norske damelandslagsspillere i fotball
Kategori:Europamestere i fotball
Kategori:Olympiske bronsemedaljevinnere for Norge
Kategori:Medaljevinnere under Sommer-OL 1996
Kategori:Deltakere for Norge under Sommer-OL 1996
Kategori:Fotballspillere under Sommer-OL 1996
Kategori:Personer fra Sarpsborg kommune
Kategori:Norske fotballspillere i Japan
Kategori:Norske fotballspillere i Sverige
Kategori:Fotballspillere for Kolbotn Fotball Kvinner
Kategori:Fødsler i 1963
Kategori:Fotballspillere for Sprint/Jeløy
Kategori:Olympiske medaljevinnere i fotball
Kategori:Spillere i VM i fotball for kvinner 1991
Kategori:Spillere i VM i fotball for kvinner 1995
Kategori:Spillere under EM i fotball for kvinner 1997